Gabriela Kiliánová

PhDr. Gabriela Kiliánová, CSc.  (* 16. apríl 1951) je slovenská etnologička. Od roku 1983 pracuje v Ústave etnológie SAV. 

 Životopis 

Štúdium národopisu na Filozofickej fakulte UK ukončila v roku 1974. Od roku 1974 do roku 1982 bola asistentka a interná ašpirantka na Katedre etnografie a folkloristiky FiF UK. V roku 1983 sa stala pracovníčkou vtedajšieho Národopisného ústavu SAV, dnešného Ústavu etnológie a sociálnej antropológie SAV. Od roku 2001 dodnes je hlavnou redaktorkou časopisu Slovenského národopisu, ktorý vydáva Ústav etnológie a sociálnej antropológie SAV. 
Odborne sa zameriavala na sociálny a kultúrny kontext orálnych tradícií, na výskum malých sociálnych skupín a na otázky kolektívnej identity a pamäti. Tiež sa zaoberala modernizačnými, globalizačnými a transformačnými procesmi, rituálmi smrti a dejinami vedy. Od roku 1996 pôsobila ako pedagogička na Katedre etnológie FiF UK, v Akadémii Istropolitana a Akadémii Istropolitana Nova. Pôsobila aj na univerzitách vo Viedni a v Regensburgu. V rokoch 2000 až 2012 bola riaditeľkou Ústavu etnológie SAV (od roku 2018 Ústav etnológie a sociálnej antropológie SAV). Zásadne sa zaslúžila o vstup tejto inštitúcie do vzdelávacích a vedeckovýskumných projektov spadajúcich do medzinárodnej úrovne. Kiliánová, G., Zajonc, J. 70 rokov Ústavu etnológie Slovenskej akadémie vied: kontinuity a diskontinuity bádania a jednej inštitúcie. Bratislava: Veda, 2016. S. 287. ISBN 978-80-224-1512-5.

 Dielo (výber) 
 KILIÁNOVÁ, Gabriela: Identita a pamäť. Devín/ Theben/ Dévény ako pamätné miesto. Bratislava, Ústav etnológie SAV a SAP, 2005. 
 KILIÁNOVÁ, Gabriela (ed.): Rozprávač Alojz Kováč z Riečnice. Čadca, Kysucké muzeum 1984. 
 KILIÁNOVÁ, Gabriela – KREKOVIČOVÁ, Eva (eds.): Folklore, Folklorism and National Identification. The Slovak Cultural Context. Bratislava 1992. 
 KILIÁNOVÁ, Gabriela – KREKOVIČOVÁ, Eva (eds.): Folklore in the Identification Processes of Society. Bratislava, 1994. 
 KILIÁNOVÁ, Gabriela (ed.): Identita etnických spoločenstiev. Výsledky etnologických výskumov. Etnologické štúdie 5. Bratislava,Ústav etnológie SAV a SAP 1998. 

 Ocenenia 
 Cena Slovenskej národopisnej spoločnosti pri SAV za rok 1992 1. miesto v kategórii vedecké štúdie (delené miesto spolu s M. Kaľavským)
 Cena Slovenskej národopisnej spoločnosti pri SAV za rok 1992, 1. miesto v kategórii organizačno-vedecká činnosť za usporiadanie medzinárodnej konferencie „Folklore in the Identification Processes of Society“
 Cena Slovenskej národopisnej spoločnosti pri SAV za najlepšie dielo roka 1997 kolektívu autorov pod editorstvom R. Stoličnej 1. cenu za knižnú publikáciu: „Slovakia: European Contexts of Folk Culture“. Bratislava 1999 (členka autorského kolektívu).
 Cena SAV za vedeckovýskumnú činnosť v roku 2001 za monografiu „Slovensko. Európske kontexty ľudovej kultúry“ (členka autorského kolektívu).
 Literárny fond, Prémia za vedeckú a odbornú literatúru 2000 v kategórii spoločenských vied, R. Stoličná a kolektív: „Slovensko – európske kontexty ľudovej kultúry“ (členka autorského kolektívu) 
 Medzinárodná cena Herder Preis 2006 v odbore etnológia, A. Toepfer Stiftung F.V.S. Hamburg – Universität Wien 

 Referencie 

 Externé odkazy 
 Gabriela Kiliánová na Osobnosti.sk

Kategória:Slovenskí etnológovia
Kategória:Slovenskí etnografi
Kategória:Absolventi Filozofickej fakulty Univerzity Komenského v Bratislave
Kategória:Pracovníci Slovenskej akadémie vied
Kategória:Osobnosti z Bratislavy